הוועדה המסדרת, כנסת 21, פרוטוקול מספר 18, 2019-07-15 10:15

מכלוף מיקי זוהר: שלום לכולם, אני מתכבד לפתוח את ישיבת הוועדה המסדרת, שמשמשת באופן עקרוני כוועדת הכנסת.

מכלוף מיקי זוהר: ועדה שבמשך, כמה שנים אתי?

אתי בן יוסף: הפסקתי לספור.

מכלוף מיקי זוהר: עשרות שנים אתי בן יוסף ניהלה אותה.

מכלוף מיקי זוהר: וכשאני אומר 'ניהלה' בלשון עבר זה נשמע קצת מוזר.

מכלוף מיקי זוהר: זה לא יאומן, זה נראה כמו חלק של פסיפס מדיוני הוועדה, חלק אינטגרלי מכל המערכת הזו במשך שנים רבות.

מכלוף מיקי זוהר: במסירות אין קץ, אתי, מהשנה וחצי שבהן אני עובד לצדך ראיתי מקצועיות, ראיתי אכפתיות, ראיתי יכולות אדירות – שזה דבר לא מובן מאיליו.

מכלוף מיקי זוהר: יש אנשים שבאים לעבודה ויש אנשים שבאים לעבוד.

מכלוף מיקי זוהר: את מהזן השני, שמגיע לעבוד למען אזרחי ישראל כי בסופו של דבר שאת עושה מבוקר עד ערב משליך על המדינה כולה, אם מסמך לא יצא בזמן ואם פעולה לא בוצעה בתאריך או בשעה המדויקים – יש לזה לפעמים השלכות רוחב שבציבור לא תמיד יודעים.

מכלוף מיקי זוהר: המקצועיות שלך והאכפתיות שלך הובילו לעבודה איכותית של הוועדה.

מכלוף מיקי זוהר: אני חושב שכולנו נרגיש בחסרונך אבל את תהיי חייבת לבוא לבקר הרבה ולהיות איתנו בכל זמן פנוי שיהיה לך, כל זאת בהנחה שגם אני אהיה פה, בעוד בערך חודשיים נדע.

אוסנת הילה מארק: תהיה גם תהיה.

מכלוף מיקי זוהר: אנחנו בדרך כלל מתחלפים אבל אתם, עובדי הכנסת הקבועים והמסורים, נשארים פה.

מכלוף מיקי זוהר: אני חייב לומר לך תודה רבה, היה לי כבוד גדול, זה גם כבוד גדול עבורי להיות בדיון האחרון שאת מנהלת.

אתי בן יוסף: נברך גם את דור ההמשך.

מכלוף מיקי זוהר: אנחנו מאחלים הצלחה גדולה לנועה בירן שנכנסת במקום אתי לתפקיד.

מכלוף מיקי זוהר: כמובן שבטקס עוד נרחיב ונאמר אבל חשוב היה לי לפתוח את הדיון האחרון שאתי מנהלת אותו בדברי השבח הללו.

מכלוף מיקי זוהר: עכשיו אפשר לעבור לעבודת הכנסת, הנושא שלנו הוא בקשת הוועדה המיוחדת להקדמת הדיון בהצעת חוק חדלות פירעון ושיקום כלכלי (תיקון מס' 2) (הוראת שעה לעניין מינוי נאמן), התשע"ט-2019 (מ/1289), לפני הקריאה השנייה והשלישית.

מכלוף מיקי זוהר: יש פה את הפנייה של חברת הכנסת אוסנת מארק, אם היא תרצה היא תוכל להסביר אותה וגם היועץ המשפטי שמלווה את הוועדה יוכל להסביר את העניין ואז נוכל להצביע עבור זה.

אוסנת הילה מארק: מאחר שאין ועדת חוקה קבועה אז החוק לא נותן להעביר את התקנות שנדונו.

אוסנת הילה מארק: אנחנו מבקשים עכשיו אישור להקמת ועדה מיוחדת כדי שנוכל להעביר את הסעיף הספציפי.

מכלוף מיקי זוהר: יסביר גם היועץ המשפטי.

גור בליי: אני רוצה להוסיף שהוועדה אישרה היום את הצעת החוק לקראת קריאה שנייה ושלישית.

גור בליי: אנחנו נמצאים בפגרת בחירות, דיוני מליאה אינם מתקיימים באופן סדיר, לכן אנחנו רוצים להביא נושא זה למליאה כבר היום על מנת שאפשר יהיה להתקדם.

מכלוף מיקי זוהר: ולכן אתם מבקשים פטור מחובת ההנחה.

גור בליי: אנחנו מבקשים פטור מחובת הנחה שיאפשר לנו להניח על שולחן הכנסת ולהצביע עוד היום על מנת לייעל את העניין.

מכלוף מיקי זוהר: נשמע בסדר גמור.

מכלוף מיקי זוהר: חבר הכנסת אוסאמה סעדי בבקשה.

אוסאמה סעדי: אדוני היושב-ראש, אני מתנגד בתוקף.

אוסנת הילה מארק: זה מה שהוא עשה לנו גם למטה.

מכלוף מיקי זוהר: אנחנו החלטנו שבישיבה הזו שהיא ישיבה חגיגית תהיה הצבעה גורפת בעד, לא צריך לעייף את אתי בספירת אצבעות.

אוסאמה סעדי: אני רוצה לומר שהפעם היחידה שאני מסכים עם כל מילה ועם כל תג שאמר כבוד היושב-ראש, אני מצטרף לכל הדברים שאמר על מנהלת הוועדה המיתולוגית, כל מילה במקומה, אני הייתי כבר בכמה כנסות.

מכלוף מיקי זוהר: אני חושב שמקומך בכנסת הבאה מובטח אף הוא.

אוסאמה סעדי: עבדנו בשיתוף פעולה מעל ומעבר.

אוסאמה סעדי: יחסי העבודה עם אתי היו מצוינים, היא עשתה את עבודתה במסירות ובמקצועיות – כל המוסיף גורע.

אוסאמה סעדי: אנחנו נאחל לך בהצלחה ובריאות טובה.

אוסאמה סעדי: שיהיה לך זמן לבלות עם המשפחה.

אוסאמה סעדי: אנחנו מסכימים לפטור מחובת ההנחה מכיוון שזה עבר בוועדת חוקה פה-אחד, זה אחד מהחוקים המהפכניים שאנחנו עשינו בכנסת ה-20, חבל שלא השלמנו זאת בגלל המצב הפוליטי אבל לפחות את זה דחינו בכמה חודשים על מנת להשלים את כל התקנות ושהחוק ייכנס לתוקף ב-15 בספטמבר.

מכלוף מיקי זוהר: טוב, מי בעד?

מכלוף מיקי זוהר: בעד – 2

מכלוף מיקי זוהר: נמנעים – אין

מכלוף מיקי זוהר: ההחלטה נתקבלה פה-אחד, הישיבה נעולה.